תזכיר חוק חדש מסמן אולי על שינוי גישה בנוגע לצריכה פרטית של קנאביס ■ “תזכיר לי” –פינה קבועה בה נתמצת תיקוני חוק ממשלתיים שכולנו מפספסים בגלל השם המרדים “תזכיר חוק”.
הפיכת השימוש בקאנביס לחוקי נמצא במוקד הדיון במדינות רבות בעולם. כמה מהן כבר התירו את השימוש לצריכה אישית, ביניהן: אורוגוואי, הולנד ומספר מדינות בארה"ב (כולל הבירה וושינגטון). מתזכיר חוק חדש שפרסם אתמול המשרד לביטחון הפנים, נראה כי אולי שינוי הגישה קרב גם לישראל. מן התזכיר עולה כי המשרד מבקש להקל בענישה בעבירות שימוש ואחזקה לצריכה אישית: כיום, זוהי עבירה פלילית שדינה עד שלוש שנות מאסר. על-פי השינוי המוצע, שצפוי להיות מחוקק כהוראת שעה לשלוש שנים, מי שיתפס בעבירה זו בפעם הראשונה עונשו יהיה קנס של 1,000 ש"ח ובפעם השנייה 2,000 ש"ח. הקנסות יופנו למימון פעילות הסברה על קנאביס ומניעת השימוש בו. תפיסה בפעם השלישית תופנה להליך "הסדר מותנה" עם הפרקליטות – כלומר, עדיין לא יוגש כתב אישום, בתנאי שהנאשם יודה בעבירה וירצה עונש (קל, ככל הנראה). בפעם הרביעית כבר יוגש כתב אישום ובמקרה של הרשעה יתבצע גם רישום פלילי. בתזכיר החוק נכתב: "ההחלטה על שינוי המדיניות הקיימת נועדה להביא לאכיפה יעילה, אחידה ושוויונית מתוך הבנה כי מעידה חד פעמית או חוזרת, על-ידי אדם נורמטיבי שאינו מנהל אורח חיים עברייני, תאכף בהלימה לחומרת המעשה מבלי להכתים את גיליונו המשטרתי של האדם ברישום פלילי או משטרתי, שעלול להשפיע על עתידו. עם זאת, חשוב להדגיש כי תפיסת המחוקק משקפת עמדה ברורה לפיה עבירה של החזקה או שימוש בקנבוס, גם אם היא נעברת בפעם הראשונה או השניה הינה עבירה פלילית, ואין בהחלטה לבחירת כלי האכיפה זה כדי לשנות מסיווגה כעבירה פלילית". אמנם המשרד מדגיש שוב ושוב כי אחזקה ושימוש בקאנביס הינם עבירה פלילית – אך לצד זאת, נראה שטבילת הרגל במים מצביעה על שינוי מדיניות אפשרי בהמשך הדרך. קישור לתזכיר המלא: http://www.tazkirim.gov.il/Tazkirim_Attachments/43793_x_AttachFile.docx (מה עושים כדי שיתוקן)   יש לכם השגות על תזכיר החוק המדובר? זה השלב בו הציבור יכול להשפיע! היכנסו לאתר הממשלתי והעירו. למרבה הצער, היכולת להגיב פועלת כיום רק בגרסאות מיושנות של דפדפן אקספלורר שלא קיימות עוד (באמת). אין לכם? מוזמנים לכתוב פה בתגובות את הערותיכם ואנו נעבירן במרוכז. 